זירת ההתנקשות בפח'רי-זאדה, כפי שצולמה בידי העיתונות האיראנית
פרופסור **מוחסן פח'רי-זאדה מהאבאדי** (בפרסית: **محسن فخری‌زاده مهابادی**;‏ 1957 – 27 בנובמבר 2020) היה ראש תוכנית הגרעין האיראנית, קצין בדרגת בריגדיר גנרל במשמרות המהפכה האסלאמית ובמשרד ההגנה האיראני, פרופסור לפיזיקה גרעינית באוניברסיטת האימאם חוסיין בטהראן, וראש המרכז למוכנות וטכנולוגיות הגנה מודרניות.

פרויקט הגרעין
-------------

מוחסן פח'רי-זאדה היה ראש פרויקט 111 (אנ'), פרויקט הגרעין הצבאי האיראני, ומאז 1991 ועד מותו היה מרצה וחבר במועצת המדענים של המחלקה לפיזיקה בפקולטה למדעי הטבע באוניברסיטת האימאם חוסיין בטהראן.

עבודתו על פרויקט 111 עם משרד ההגנה האיראני החלה עוד לפני שנת 1991. משום כך נחשב ליעד מודיעיני עיקרי של סוכנויות הביון המערביות, בעיקר ה-CIA והמוסד.

במהלך חשיפת תוכנית הנשק הגרעיני של איראן ציין בנימין נתניהו בנאומו כי בראש פרויקט "אמאד" עמד מוחסן פח'רי-זאדה, שהמשיך אותו גם ב-2018 תחת ארגון סאפאנד (SPND), הכפוף למשרד ההגנה האיראני.

ההתנקשות בפח'רי-זאדה
--------------------

על פי דיווח בניו יורק טיימס ההכנות להתנקשות החלו בשנת 2019, בסדרת פגישות בין גורמים ישראליים, בהובלת ראש המוסד דאז יוסי כהן, לבין גורמים אמריקאיים בכירים, בהם הנשיא דאז דונלד טראמפ וראש ה-CIA ג'ינה הספל.

ביום שישי 27 בנובמבר 2020 נהרג פח'רי-זאדה בהתנקשות סמוך לעיירה אבסארד (אנ') שליד טהראן, בעת שנהג לביתו ברכבו הלא־משוריין, כשלצדו יושבת אשתו. אחד עשר מאבטחיו שהו בשלוש מכוניות, אחת מלפני רכבו ושתיים מאחוריו. ההתנקשות בו בוצעה מרחוק, באמצעות תקשורת לוויינית ושני רכבים, שעל אחד מהם, טנדר של ניסאן, הותקנה מכונת ירייה מאג רובוטית שנשלטה מרחוק. לצורך התקנת מערכות התקשורת ומכונת הירייה הוברחו הרכיבים לאיראן בחלקים לאורך תקופה של כ-8 חודשים. הרכבים אף צוידו במערכות בינה מלאכותית וזיהוי פנים שנועדו לגשר על השיהוי בין הרכבים לבין מרכז הבקרה ממנו הופעלו. הרכב הראשון הוצב בצד הדרך ואיפשר את זיהויו באמצעות מצלמה, ולאחר מכן הוא נורה על ידי הרכב השני. מכונת הירייה ירתה 13 קליעים, מתוכם גם כאלו שהופנו כלפי מאבטחיו. אשתו לא נפגעה כלל. הרכב השני מולכד בחומרי נפץ שנועדו לאפשר השמדה עצמית לצורך העלמת ראיות, אך הפיצוץ לא השמיד אותו לחלוטין כמתוכנן, וחוקרי האירוע עדיין הבינו את מטרתו.

ה"ג'ואיש כרוניקל" פרסם בפברואר 2021 פרטים נוספים על ההתנקשות. על פי המאמר, ההתנקשות תוכננה על ידי צוות של כ-20 סוכני מוסד, חלקם ישראלים וחלקם אזרחי איראן. מחבר המאמר טען כי קיבל אישור מאנשי "המוסד" כי הם אחראים להתנקשות, אף כי באופן רשמי מדינת ישראל לא אישרה ולא הכחישה כל מעורבות באירוע.

איראן האשימה את ישראל ואת המוסד בהתנקשות, ואיימה בנקמה. בדצמבר 2020 דווח באיראן כי חלק מהמעורבים בחיסול נתפסו ונעצרו.

בעקבות ההתנקשות
---------------

לפי דוח של קהילת המודיעין האמריקאית משנת 2023, איראן האיצה מאז ההתנקשות את הרחבת תוכניתה הגרעינית, ובכלל זה פעילויות מחקר ופיתוח לשם ייצור החומר הבקיע הדרוש להרכבת התקן גרעיני.

ראו גם
------

* השגת מסמכי הגרעין האיראניים
* תוכנית הגרעין האיראנית

לקריאה נוספת
------------

* "**נקודת האל-חזור**", ספר המתאר את מלחמתו של המודיעין הישראלי באיראן ובחזבאללה, הוצאת כנרת, 2007

קישורים חיצוניים
----------------

ויקישיתוף מדיה וקבצים בנושא **מוחסן פח'רי-זאדה** בוויקישיתוף
* הבלוג של מוחסן פח'רי-זאדה (בפרסית)
* אתר למנויים בלבד  רונן ברגמן, הפרופסור המבוקש, באתר "ידיעות אחרונות", 2 במאי 2018
* כתבה מקיפה על ההתנקשות, באתר ג'ואיש כרוניקל, 10 בפברואר 2021

הערות שוליים
------------

1. ↑  "איראן ממשיכה לפתח תוכנית סודית לפצצה גרעינית", israel defence, אפריל 2017
2. ↑  דוח אודות ארגון סאפאנד, מטעם המועצה הלאומית של קואליציית האופוזיציה האיראנית
3. ↑  דניאל סלאמה, חיסול מדויק, מרחוק: "מצלמה לזיהוי פניו של פחריזאדה, אשתו ישבה ליד ולא נפגעה", באתר ynet, 6 בדצמבר 2020  
"צלף ממוחשב", 600 כדורים בדקה: כך חיסל המוסד את "אבי הפצצה" באיראן, באתר ynet, 18 בספטמבר 2021  
אתר למנויים בלבד תחקיר: אבי הגרעין האיראני נורה למוות על ידי מכונת ירייה שהמוסד הפעיל מרחוק, באתר הארץ, 18 בספטמבר 2021
4. ↑  Truth behind killing of Iran scientist, באתר הג'ואיש כרוניקל, ‏10 בפברואר 2021 (באנגלית)
5. ↑  דניאל סלאמה, דרמה באיראן: "אבי הפצצה" חוסל באזור טהרן, באתר ynet, 27 בנובמבר 2020.
6. ↑  רויטרס, ‏דיווח באיראן: מעורבים בחיסול פח'ריזאדה נעצרו ונמצאים בחקירה, באתר מעריב אונליין, 8 בדצמבר 2020.
7. ↑  ANNUAL THREAT ASSESSMENT (עמ' 18)

| איראןאיראן **תוכנית הגרעין האיראנית** |
| --- |
| ניהול תוכנית הגרעין | הארגון לאנרגיה אטומית של איראן | הארגון לאנרגיה אטומית של איראן |
| אמנות בינלאומיות | האמנה למניעת הפצת נשק גרעיני |
| ארגונים בינלאומיים | סבא"א • האו"ם • תנועת המדינות הבלתי מזדהות |
| **סנקציות על איראן** | 1696 • 1737 • 1747 • 1803 • 1835 • 1929 • |
| **אישים בתוכנית** | עלי אכבר סאלחי • גולאם רזא אגאזאדה • חסן רוחאני • עלי לאריג'אני • סעיד ג'לילי • מוחסן פח'רי-זאדה • פריידון עבאסי-דוואני |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1222378698
* VIAF: 359160728547410380002
* WorldCat (עם VIAF): 359160728547410380002

 |